追和太師顏公同清遠道士遊虎丘寺
作者：李德裕
朝代：唐

paragraphs: 茂苑有靈峰，嗟余未遊觀。
藏山半平陸，壞谷爲高岸。
岡繞數仞牆，巖潛千丈幹。
乃知造化意，回斡資奇玩。
鏐騰昔虎踞，劒沒嘗龍煥。
潭黛入海底，崟岑聳霄半。
層巒未升日，哀狖寧知旦。
綠篠夏凝陰，碧林秋不換。
冥搜既窈窕，回望何蕭散。
川晴嵐氣收，江春雜英亂。
逸人綴清藻，前哲留篇翰。
共扣哀玉音，皆舒文繡段。
難追彥回賞，徒起興公歎。
一夕如再升，含毫星斗爛。